Որսորդության և ձկնորսության թանգարան (Մոսկվա)

Որսորդության և ձկնորսության թանգարան (), թանգարան Մոսկվայի հյուսիսում, մետրոպոլիտենի «Վոդնի ստադիոն» կայարանի հարևանությամբ։ Բացվել է 1988 թվականին Որսորդի և ձկնորսի կենտրոնական տան շենքում (Գոլովինսկոյե խճուղի, 1)։ Ռուսաստանում նման բնույթի առաջին թանգարանն է։ Ցուցադրությունը նվիրված է Ռուսաստանում որսորդության և ձկնորսության պատմությանը։ Թանգարանը պահվում է «Ռոսօխոտռիբոլովսոյուզ» միության կողմից։

Ցուցադրություն 
Թանգարանում ցուցադրվում են վարպետներ Ն. Կ. Կազիմովի և Վ. Պ. Կորոտկովի խրտվիլակագործական աշխատանքները։ Առկա են XIX դարի - XX դարի սկզբի որսորդական զենքերի մոդելներ և հանդերձանք։ Ներկայացված որսորդական ավարներից են լուսանի, գայլի, արջի, ընձառյուծի մորթիներ, վարազի ժանիքներ, որմզդեղնի, մարալի, սայգավիթի, սիբիրյան այծյամի և հյուսիսային եղջերուի կոտոշներ։ Թանգարանում հավաքված են փաստաթղթեր, որոնք նվիրված են Ռուսաստանում որսորդության և ձկնորսության պատմությանը, որսորդների և ձկնորսների ընկերությունների պատմությանը։ Թանգարանը պատմում է նաև կենդանիների արդյունագործական հիմնական տեսակների, նրանց տարածման տարածքի, արգելոցների, թվաքանակի վերականգնման ուղղությամբ կատարվող աշխատանքի մասին։ Թանգարանը պարունակում է տեղեկություններ որսորդության և սիրողական ձկնորսության ավանդական և ժամանակակից մեթոդների մասին։ Ֆոնդերում պահվում են անիմալիստ նկարիչներ Վ. Գորբատովի, Ի. Մակովեևայի, Մ. Նեկրասովի, Ա. Մաքսիմովի աշխատանքները, ինչպես նաև կենսաբան Վ. Ֆլինտի` կենդանիների պատկերներով կրծքանշանների հավաքածուն։ Բացի այդ, ներկայացված են մակետներ, ապակենկարներ, նախամարդու գործիքներ, գավաթներ, լուսանկարներ, կիրառական որսորդական արվեստի առարկաներ։ Թանգարանը վարում է երիտասարդ սերնդի ակտիվ լուսավորչական աշխատանք։

Ծանոթագրություններ 

Մոսկվայի թանգարաններ
Թանգարաններ այբբենական կարգով
1988 հիմնադրումներ